
BRIGHAM  YOUNG 

af  Ældste  Chr.  Rasmussen,  København. 

Den  1.  Juni  1801  er  en  Mindedag  i  Jesu  Kristi  Kirke, 
idet  en  af  Kirkens  store  Mænd,  nemlig  Profeten  Brigham 
Young  denne  Dag  blev  født.  Brigham  Young  var  sikkert 
en  af  de  største  Førere,  der  nogensinde  har  levet  paa  denne 
Jord.  Vi  hører  saa  meget  om  Joseph  Smith  og  hans  Mission, 
men  sjældent  hører  vi  noget  om  Brigham  Young  og  hans 
store  og  vidunderlige  Mission  og  Gerning.  Maaske  kunde 
det  interessere  os  at  komme  til  at  kende  ham  lidt  nærmere. 
Hvad  var  det,  som  gjorde  Brigham  Young  til  denne  store 
Mand,  som  han  i  Virkeligheden  var?  Vi  kender  ham  under 
Navnet  „Nutidens  Moses;"  men  kender  vi  hans  Karakter? 
Jeg  skal  nu  forsøge  i  Korthed  at  belyse  nogle  af  de  mange 
gode  Egenskaber,  som  han  var  i  Besiddelse  af,  og  som  vi 
alle  kan  lære  af. 

OPRIGTIGHED: 

En  af  de  største  Hemmeligheder  ved  denne  Mands  Ind- 
flydelse paa  Folket  og  Menneskeheden  var  hans  Oprigtig- 
hed. Han  var  en  stor  Mand,  og  han  annammede  Mormo- 
nismen i  Oprigtighed,  ikke  noget  Hykleri,  men  ærlig  op- 
rigtig troede  han  paa  Evangeliet  og  anvendte  dets  Lære 
og  prædikede  det  med  Begejstring.  For  Religionens  Skyld 
rejste  han  ud,  forlod  Familie,  led  Sult  og  Tørst,  kom  fattig 
tilbage,  oparbejdede  sig  igen  en  Formue  for  atter  at  ofre 
den  for  Kirken.  Kan  vi  ikke  paa  dette  Punkt  lære  en  hel 
Del  af  ham?  Er  vi  lige  saa  ærlige  og  oprigtige  i  vore 
Gerninger,  i  vor  Religion,  som  vi  har  annammet,  som  han 
var?  Jeg  tror  det  næppe. 

TROFASTHED    OG   MOD: 

Med  hele  sin  Sjæls  Styrke  og  Kraft  var  han  trofast  overfor 
Joseph  Smith.  Engang  skete  det  i  Kirtland,  at  nogle  af  de 
mest  fremragende  og  ledende  Mænd,  deriblandt  endog  nogle 
af  Apostlene  og  Vidnerne  til  Mormons  Bog,  sammenkaldte 
et  Møde  bag  Ryggen  af  Joseph  Smith.  De  vilde  styrte 
Joseph  Smith  og  have  David  Whitmer  til  Præsident  i  Stedet 

for.  Brigham  Young,  som  opdagede  det,  gik  hen  for  at 
forsvare  Joseph  Smith.  Han  rejste  sig  og  sagde  dem  klart 
og  tydeligt,  at  han  vidste,  at  Joseph  Smith  var  en  Profet, 
iigegyldigt  hvad  der  saa  blev  sagt  om  ham,  og  han  sagde 
dem,  at  deres  Fremgangsmaade  ikke  var  i  Kirkens  Aand, 
og  at  de,  hvis  de  blev  ved  paa  denne  Maade,  vilde  miste 
deres  egen  Magt  og  Myndighed,  og  at  det  Baand,  som 
knyttede  dem  til  Guds  Profet,  vilde  briste,  og  de  vilde  ikke 
opnaa  at  se  Guds  Herlighed.  Er  vi  lige  saa  trofaste?  Er 
vi  lige  saa  modige  til  at  forsvare  vor  Profet,  eller  vore 
ledende  Brødre,  som  er  i  Besiddelse  af  Magt  og  Myndig- 
hed fra  Gud?  Er  der  en  eller  anden,  der  taler  ondt  om  en 
Broder  eller  Søster,  der  ikke  er  til  Stede,  forsvarer  vi  da 
vedkommende,  eller  kaster  vi  et  daarligt  Skin  paa  den  om- 
talte og  siger:  „Ja,  det  er  ogsaa  min  Mening.  Jeg  mener 
heller  ikke,  at  han  eller  hun  dur  til  dette  Arbejde".  For- 
svarer vi  vor  Broder,  ligesom  Brigham  Young  forsvarede 
Profeten,  og  siger:  „Saalænge  han  er  valgt  og  indsat  af 
de  ledende  Brødre,  vil  jeg  anerkende  dette  og  støtte  ham 
ham  i  hans  Gerning".  Her  er  atter  et  Punkt,  hvor  vi  har 
noget  at  lære. 

YDMYG    OG    BESKEDEN: 

Forbundet  med  sin  Trofasthed  var  Brigham  Young  Ydmyg- 
heden selv.  Han  udtalte  engang:  „Jeg  har  aldrig  givet  mig 
ud  for  at  være  Broder  Joseph.  Jeg  er  Broder  Brigham  og 
forsøger  kun  at  gavne  og  hjælpe  Guds  Folk.  Jeg  er  ikke 
mere  eller  bedre  end  en  hvilken  som  helst  anden,  der  for- 
søger at  gøre  noget  godt."  Til  de,  der  roste  ham  og  hans 
Gerninger,  sagde  han:  „Jeg  er  ikke  stor  eller  fuldkommen; 
men  Evangeliet  er  stort  og  fuldkomment." 

Engang  skete  det  i  en  meget  stor  Forsamling,  at  en  af 
de  unge  Brødre  i  sin  Tale  priste  og  roste  Brigham  Young 
i  høje  Toner.  Straks,  da  han  var  færdig,  rejste  Brigham 
Young  sig  og  sagde:  „Jeg  vil  hellere  med  det  samme  ind- 
skyde en  Bemærkning  med  Hensyn  til  den  Omtale,  som 
denne  Broder  gav  mig.  Om  den  er  rigtig  eller  ikke,  maa 
Forsamlingen  selv  afgøre;  men  at  stille  mig  paa  lige  Fod 
med  de  store  Profeter  fra  Bibelen  eller  at  sammenligne  mig 
med  Joseph  Smith,  som  denne  Broder  gjorde,  det  er  for 

meget.  Mormonismen  har  gjort  alt  for  mig,  og   jeg  takker 
Gud  for,  at  han  sendte  os  Profeten  Joseph." 

Engang  skrev  en  engelsk  Forfatter  til  Brigham  Young, 
og  da  denne  Forfatter  lagde  megen  Vægt  paa  Titler,  be- 
nyttede han  alle  de  Titler,  som  han  mente,  Brigham  Young 
besad.  Senere,  da  han  traf  Brigham  Young  personligt,  sagde 
denne  til  ham:  „Jeg  ser,  at  De  lægger  megen  Vægt  paa 
Titler".  „Ja,  Herr  Guvernør,  og  jeg  haaber  ikke,  at  jeg  har 
glemt  nogen".  „Nej,  min  Herre",  sagde  Brighain  Young, 
„men  den  første  og  vigtigste  af  dem  alle  har  De  undladt, 
og  jeg  ved  ikke  af,  at  der  findes  nogen  Aarsag  til,  at  den 
skulde  berøves  mig".  „Mener  De  Deres  Generaltitel?  Jeg 
beder  Dem  meget  undskylde.  Maa  jeg  faa  Lov  til  at  tilføje 
den".  „Nej",  sagde  Brigham  Yonng,  „nu  er  det  ligemeget, 
men  næste  Gang  De  skriver,  beder  jeg  Dem  om  kun  at 
benytte  denne  ene  og  undlade  de  andre.  Det  ser  meget 
pænere  ud  at  skrive  Herr  Brigham  Young,  Maler-  og  Glar- 
mester". Hvem  af  os  er  lige  saa  ydmyge?  I  Pagtens  Bog 
121.  Kapitel,  Vers  34  og  35  staar  der:  „Se  mange  er  kaldede, 
men  faa  er  udvalgte.  Og  hvorfor  er  de  ikke  udvalgte? 
fordi  deres  Hjerter  er  de  verdslige  Ting  hengivne,  og  de 
tragte  efter  menneskelig  Ære".  Men  helt  anderledes  var  det 
med  Brigham  Young.  Han  ønskede  ikke  menneskelig 
Ære  og  Hæder;  men  han  tragtede  kun  efter  Guds 
Riges  Retfærdighed.  Sin  Magt  og  Indflydelse  udøvede  han 
i  Kraft  af  Præstedømmet,  ved  Venlighed  og  sand  Kundskab 
uden  Hykleri  og  Svig,  og  derigennem  opnaaede  han  at 
blive  en  af  Guds  udvalgte.  Det  eneste  her  paa  Jorden,  han 
var  stolt  af,  var  hans  Religion.  Han  anvendte  Læren  i  Rom. 
1:  16:  „Thi  jeg  skammer  mig  ikke  ved  Evangeliet;  thi  det 
er  en  Guds  Kraft  til  Frelse  for  hver  den,  som  tror." 

TRO: 

Og  Brigham  Young  troede  paa  Gud.  Ja,  han  havde  en 
Profets  Tro.  Vi  ser  det,  da  han  første  Gang  den  24.  Juli 
1847  betraadte  Saltsødalen  sammen  med  sin  lille  trofaste 
Trop  paa  140  Sjæle.  Ledet  og  inspireret  af  Gud,  sagde 
han:  „Dette  er  Stedet".  Han  saa  med  en  Profets  Øjne, 
hvordan  der  vilde  opstaa  en  blomstrende  By  af  den  øde 
Ørken. 

FLID  OG  fiKTIVITET: 

Brigham  Young  studerede  Naturen,  Menneskene  og  Bø- 
ger. Han  søgte  altid  efter  Sandhed,  efter  hele  Sandheden, 
efter  Kundskab  om  Tingene,  som  de  er,  som  de  var,  og 
som  de  skal  blive.  Han  grundlagde  to  Højskoler:  „Brigham 
Young  Universitetet"  i  Provo,  grundlagt  1875  og  Landbrugs- 
højskolen i  Logan. 

Sammen  med  den  store  tyske  Lærer  og  Pædagog  Dr. 
Karl  G.  Maeser  skabte  han  et  Skolesystem,  som  i  Dag  af 
Amerikas  mest  fremragende  Pædagoger  bliver  betragtet  som 
Mønster  paa  dette  Omraade. 

Dette  er  i  Korthed  enkelte  af  Brigham  Youngs  gode 
Egenskaber,  som  vi  burde  tilegne  os  og  lære  af. 


Den  unge  Mand  og  Cigaretten 

Af  Ældste  Francis  W.  Kirkham 


Det  sker  ofte,  naar  jeg  er  ude  at  køre,  at  jeg  tilbyder 
nogle  unge  Mænd  at  køre  med  mig  et  Stykke.  „De  har  et 
fint,  rent  Ansigt  og  et  intelligent  Udseende",  sagde  jeg  til 
den  unge  Mand,  som  steg  ind  i  min  Bil,  „jeg  antager,  at 
De  har  Realeksamen  og  skal  hjem  og  læse  til  Studenter- 
eksamen". —  „De  har  Ret",  sagde  han.  „Jeg  tog  Realeksa- 
men, da  jeg  var  17  Aar.  Min  Fader  er  død,  og  jeg  arbejder 
for  at  hjælpe  med  til  at  underholde  min  Familie.  Jeg  vil 
gerne  begynde  at  læse  til  Studentereksamen  i  Aar,  hvis 
det  er  muligt".  Vi  snakkede  sammen,  og  i  Samtalens  Løb 
sagde  jeg:  „Jeg  antager,  at  De  ikke  røg,  medens  De  gik 
i  Realklassen?"  „De  har  Ret",  lød  Svaret;  „men  jeg  har 
røget  lidt  siden".  Saa  sagde  jeg  til  ham:  „Jeg  drikker  af 
og  til  Limonade  og  Appelsinsaft  og  spiser  Drops,  fordi 
disse  Ting  smager  mig  og  stiller  min  Tørst  og  naturlige 
Trang  efter  søde  Sager.  Jeg  forstaar,  at  Cigaretten  maa 
smage  Dem".  „Nej",  svarede  han,  „Den  skader  mig,  ved 
jeg".  —  „Ja;  men  De  vil  maaske  hellere  have  Cigaretter 
end  noget  andet,  De  kunde  købe  for  disse  Penge?"  „For- 
kert igen,  jeg  foretrækker  at  gaa  i  Biografen,  købe  Klæder, 

invitere  min  Pige  ud  og  meget  andet".  —  „Maaske  de 
bruger  Deres  Penge  til  Tobak  af  Sympati  for  Fabrikanterne?" 
„De  gaar  sandelig  haardt  ind  paa  mig",  svarede  han.  — 
„Situationen  er  altsaa  saaledes:  De  bryder  Dem  ikke  om 
Cigaretter,  de  skader  Dem,  De  vil  hellere  købe  noget  andet 
for  Pengene,  og  Fabrikanten  trænger  ikke  til  Deres  Penge. 
Det  lyder  dumt".  Og  han  var  enig  med  mig. 

Ved  en  anden  Lejlighed  standsede  jeg  ogsaa  min  Bil  og 
lod  en  anden  ung  Mand,  paa  omtrent  samme  Alder,  køre 
med  mig.  Han  var  gennemsyret  af  Cigaretlugt.  „Vær  saa 
venlig  at  sætte  Dem  paa  Bagsædet",  bad  jeg  ham.  „Den 
Cigaretlugt,  der  hænger  ved  Deres  Tøj,  er  meget  ubehagelig 
for  mig".  Han  syntes  at  være  ærgerlig.  „Hvad  er  der  i 
Vejen",  spurgte  han  genert.  „Unge  Mand,  De  er  en  Slave 
af  Cigaretten.  De  har  saa  meget  Nikotin  i  Dem  nu,  at  De 
altid  vil  købe  Cigaretter,  førend  De  køber  Mad  og  Klæder. 
Deres  fremtidige  Uddannelse  er  lig  Nul.  De  er  nervøs  og 
irritabel.  Deres  Chance  for  at  gifte  Dem  med  Deres  ud- 
kaarne  er  meget  lille".  „Men  jeg  kan  holde  op  naar  jeg 
vil",  sagde  han  raskt.  „Nej,  ikke  nu  —  maaske  De  kunde 
for  et  eller  to  Aar  siden.  Hvis  de  ikke  havde  røget  før  De 
var  21  Aar,  saa  maaske;  men  nu  er  De  en  Slave.  Cigaretten 
befaler,  og  De  adlyder,  for  den  giver  sig  ikke". 

Førend  han  gik  fra  mig,  sagde  han,  at  han  vilde  holde 
op.  Jeg  gav  ham  min  Adresse  og  sagde  til  ham:  „Som  Tak 
for  Køreturen  kan  De  skrive  til  mig,  naar  De  ikke  har  rø- 
get i  to  Maaneder".  Han  skrev  ikke. 

Et  Selskab  unge  Mænd  besøgte  Eastman  Kodak  Fabrikken 
for  at  bese  den.  Medens  de  var  samlet  i  et  Forværelse, 
før  de  blev  vist  omkring,  tiltalte  Føreren  dem  saaledes: 

„Drenge,  dette  er  en  stor  Fabrik  med  en  Arbejderstok  paa 
flere  tusind  Mand.  Brandfaren  er  meget  stor,  saa  vi  maa 
bede  jer  lægge  alle  Tændstikker  og  Cigaretter  her  paa 
Bordet,  til  I  har  beset  Fabrikken".  Der  var  dyb  Tavshed. 
Ingen  kom  hen  til  Bordet.  Føreren  gentog  sin  Opfordring: 
„Drenge,  jeg  mener  det  alvorligt.  Vi  maa  forlange,  at  I 
lægger  Tændstikker  og  Cigaretter  her,  medens  I  opholder 
jer  i  Fabriksbygningerne". 

Saa  svarede  en  af  de  unge  Mænd:  „Vi  er  Spejderdrenge 

fra  Utah.  Vi  ryger  ikke.  Dette  er  Grunden  til  at  der  ingen 
kom  hen  til  Bordet".  Beretningen  om  denne  Hændelse 
spredte  sig  over  Fabrikken  og  hele  Byen. 


Færre  Cardialgier  under  Rationeringen 

-  Af  Læge  O.  Høegh-Guldberg,  Gjedved  - 


Som  distribuerende  Læge  har  man  en  ret  nøje  Føling 
med  Medicamentforbruget  hos  sit  Klientel,  ikke  alene  med, 
hvad  der  bruges  ved  første  Ordination  men  ogsaa  med, 
hvad  Folk  siden  fortsætter  med  at  bruge,  og  derfor  vil  en 
Forandring  i  Omsætningen  under  iøvrigt  lige  Forhold  sand- 
synligvis have  reelle  Aarsager. 

Den  forekom  mig  nylig  paafaldende,  at  der  blev  omsat 
saa  lidt  Mavepulver;  jeg  bad  min  Apoteker  undersøge 
Sagen,  og  det  viste  sig  da,  at  der  til  min  Praksis  (trods 
Stigning  i  den  samlede  Medicinmængde  var  udleveret  nøj- 
agtig 33  7s%  mindre  Mavepulver  (Pulv.  alkal.  c.  hyosc, 
Belladonna- Neutralon  og  Pul.  bism.  subn.  c.  rriagn.  (eller  c. 
morph.))  i  Perioden  November -April  i  Vinter  end  i  forrige 
Vinters  tilsvarende  Maaneder. 

En  saa  stor  Nedgang  maa  skyldes,  at  der  er  færre  sure 
Maver,  et  Indtryk,  man  ogsaa  faar  paa  anden  Maade.  Hvad 
er  Aarsagen?  Talrige  Varer  er  jo  rationerede,  men  Kosten 
paa  Landet  er  dog  undtagen  for  2  Tings  Vedkommende: 
Det  mere  klidrige  Brød  og  den  forsvindende  Kafferation. 

Mon  ikke,  det  er  Kaffens  Bortfald,  der  skal  have  Ho- 
vedæren? Mange  Mennesker,  som  nu  en  sjælden  Gang 
faar  en  Kop  ren  Kaffe,  vil  have  opdaget,  at  den  ikke  taales 
saa  godt  som  tidligere,  da  man  var  i  Træning,  og  selvom 
Erstatningerne  ogsaa,  hvor  der  ikke  er  „Savsmuld,  afsut- 
tede Daddelkerner  og  lignende"  i  dem,  vel  ikke  er  direkte 
befordrende  for  Sundheden,  saa  taales   de  vist  bedre  end 

Nationaldrikken. 

Ugeskrift  for  Læger,  4.  Juni  1942. 

U  N  G  D  O  MS  FOR  EN  IN  GERNE. 


Ungdomsforeningens  Sommerprogram . 

Hovedbestyrelsen  har  lige  udsendt  Programmer,  der  kan 
bruges  som  Rettesnor  for  Sommerens  Møder  og  Udflugter. 
Vi  har  med  dette  Program  troet  at  kunne  gøre  hele  Arbejdet 
mere  interessant  og  mere  tillokkende  i  en  Tid,  hvor  de  fleste 
af  vore  Unge  helst  vil  dyrke  Lejr-,  Strand-  eller  Friluftsliv, 
ingen,  heller  ikke  Hovedb.  vil  fortænke  nogen  heri.  Der  findes 
ikke  noget  skønnere  end  at  være  i  Guds  frie  Natur  i  de 
milde  Sommeraftener.  Rekreation  er  en  af  Opgaverne  for 
Ungdomsforeningerne  og  ikke  den  mindste,  derfor  mener 
vi,  at  disse  Programmer  netop  paa  dette  Omraade  vil  gavne 
ganske  godt.  En  anden  Ting  er,  at  vi  ved  disse  Udflugter 
er  i  Stand  til  at  invitere  Kammerater  med,  som  ellers  ikke 
har  Forbindelse  med  Kirken.  De  generer  sig  maaske  ved  at 
gaa  til  Møderne  i  vore  Kirker,  men  paa  en  Udflugt  synes 
de  godt,  det  kan  lade  sig  gøre  at  være  med,  ja,  vi  er  maaske  i 
Stand  til  at  give  Ungdomsf.  en  kærkommen  Tilvækst,  som 
det  muligvis  vilde  være  svært  at  skaffe,  hvis  alle  Møderne 
blev  holdt  indendørs  hele  Sommeren. 

Jeg  ved  godt,  at  der  i  flere  Grene  har  været  Røster  fremme 
om.  at  Ungdomsf.  skulde  holde  en  lang  Sommerferie,  det 
synes  jeg  vilde  virke  nemmende  paa  hele  Arbejdet.  Kon- 
takten med  hinanden  spiller  en  stor  Rolle  i  det  daglige  Ar- 
bejde, jo  mere  Sammenhold  jo  bedre. 

Det  er  muligt,  at  enkelte  Grene  finder  for  megen  Udflugt 
i  Programmerne,  men  her  er  den  lokale  Bestyrelse  højeste 
Myndighed.  Hovedbestyrelsen  har  strakt  sig  til  det  største 
Antal  Ture.  Jeg  beder  derfor  indtrængende,  at  man  ikke 
overskrider  dette.  Derimod  kan  man,  om  det  skønnes  nød- 
vendigt, lave  et  Par  Mødeaftener  mere  paa  Bekostning  af 
Udflugterne,  men  iøvrigt  er  jeg  af  den  Mening,  at  Pro- 
grammerne vil  gøre  mest  Nytte,  som  de  er  sat  op.  Det  er 
muligt,  der  er  flere  Grene,  der  ikke  deler  Hovedbestyrelsens 
Mening.  Vi  vil  derfor  være  meget  taknemlig,  om  vi  maatte 
blive  korrigerede.  Saglig  Kritik  er  den  bedste  Form  for 
Udvikling. 

Unge  Mænd  og  unge  Kvinder  i  Den  danske  Mission, 
vær  med  i  den  Opgave  Hovedbestyrelsen  har  sat  sig,  at 
skabe  en  frisk  og  frejdig  Ungdom,  der  uden  Skrubler  vil 
tage  Kirkens  Sag  paa  sine  Skuldre,  og  aldrig  give  op. 

Vi  har,  som  alle  er  gjort  opmærksom  paa,  maattet  op- 
give Stævnet  i  Aar,  og  som  Tidens  Vanskeligheder  skrider 
frem  Dag  for  Dag,  er  vi  kun  glad  for,  vi  var  nødsaget  til 
dette.  Vi  har  dog  ikke  sagt  Farvel  til  Stævnerne,  men  raa- 
ber  et  højt  „paa  Gensyn".  Naar  Samlingssignalet  igen  toner 
ud  over  Landet,  skulde  vi  gerne  staa  rustede  til  Konkur- 
rencen. Det  kan  vi  gøre  ved  at  tage  kraftig  Del  i  Ung- 
domsarbejdet. 

Der  bliver  sikkert  flere  Grene,  der  faar  nogle  prægtige 
Ture.  Lad  os  faa  et  kort  Referat  heraf,  maaske  vil  jeres 
Ideer  være  til  Gavn  og  Efterfølgelse  for  andre  og  derigen- 
nem skaffe  styrkende  Rekreation  til  alle.  Hvis  en  Gren  har 
tilrettelagt  et  særligt  stort  Arrangement,  bør  de  øvrige 
Grene  underrettes  herom. 

Vi  stoler  paa  hver  enkelt  Bestyrelse  og  lover  den  Støtte 
paa  alle  Omraader,  og  haaber  til  Gengæld  paa  Loyalitet 
og  Tillid. 

Maa  Guds  Aand  være  det  styrende  gennem  alle  Somme- 
rens Møder  og  Udflugter,  saa  ved  jeg.  at  Fremgangen  vil 
kunde  spores,  naar  Solen  atter  taber  sin  Varme. 

Min  Stemning  passer  lige  til  Digterens  Ord: 
Løft  dit  Hoved  du  raske  Gut, 
om  et  Haab  eller  —  —  — 

Julius  Åndersen 

Præsident  for  Hovedbestyrelsen 


Sn  for  Snl 


Grundet  paa,  at  Kcrbøgerne  har  været  udsolgt  i  flere  Aar,  er  Køben- 
havns Grens  Sangkor  kommet  i  Vanskeligheder  med  Hensyn  til  Kor- 
bøger. Vi  har  kun  12  Bøger  til  vor  Raadighed,  og  disse  er  ikke  helt 
uden  Lyde. 

Vi  beder  derfor  Søskende  i  Den  danske  Mission  om,  at  hvis  de  har 
en  Korbog,  de  kan  hjælpe  os  med,  da  at  sælge  os  den  mod  at  faa  en 
Salmebog  i  Stedet  for. 
Altsaa  En  for  En!  Mulige  Tilbud  bedes  sendt  til 

Carlos  E.Andersen,  Priorvej  12,  København  F. 

Indlæg  til  Artiklen: 

„En  Opgave  for  Kvindelig  Hjælpeforening" 

i  Skandinaviens  Stjerne,  Juni  1942. 


At  belære  os  om,  hvorledes  vi  paa  en  økonomisk  over- 
kommelig Maade  kan  tilberede  vor  Føde  af  Jordens  nærings- 
rige Urter  og  Planter,  vil  i  Sandhed  være  en  Opgave,  værdig 
og  nyttig  for  Kvindelig  Hjælpeforening,  hvorved  den  vilde 
øve  saa  prisværdig  en  Indsats  for  vor  timelige  Frelse  og 
Velfærd,  at  den  vilde  sætte  sig  ikke  alene  et  smukt  og 
stedse  varigt  Minde,  men  manges  stille  Pris  for  Hjælpen 
til  at  efterleve  et  guddommeligt  Raad,  som  vi  dog  før  eller 
senere  skal  lære.  Er  Spørgsmaalet:  „Hvorledes  skal  vi  bære 
os  ad,"  løst  paa  en  praktisk  Maade  (og  mon  det  egentligt 
er  saa  svært  et  Spørgsmaal),  skulde  enhver  i  egen  Interesse, 
Organisationerne  som  det  enkelte  Medlem  indenfor  Kirken, 

praktisere  Visdomsordets  Bud. 

J.  C.  M.  Carlsen 
MB.  Yderligere  Indlæg 

modtages  indtil  15.  Juli  1942. 


LÆNGSEL  = 

Dejlige  Utah  —  hør,  hvor  det  Dejlige  Salt  Lake,  let  dine  Vinde 

klinger;.  leger  saa  svalt  over  Saltsøen  hen, 

klinger  saa  højt  over  Bølgerne  blaa;  Morgenens  Skær  byder  Natten 

dejlige  Zion  paa  Drømmenes  forsvinde; 

Vinger;  i  det  solrige  Utah,  bryder  Solen 

atter  —  jeg  synes  i  Salt  Lake  at  gaa.  frem. 


Dejlige  Salt  Lake,  med  dine  Bjerge!  Dejlige  Tabernakel,  blødt  dine 
stolt  som  en  Mur  om  Dalene  Sange 

staar.  toner  saa  himmelsk  fra  Koret  frem; 

Maanen  sig  spejler  i  Saltsøens  naar  Taler  og  Sange  høres  derinde, 

Vande,  da  ydmyge  Bønner  opsendes  til 
en  efter  en  titter  Stjernerne  frem.  Gud. 


Dejlige  Salt  Lake,  langt  ude  i  Vesten! 
Mindernes  Hær  kommer  tryllende  frem; 
ej  kan  du  glemmes  i  Hverdagens  Færden, 
altid  jeg  mindes  Zions  Hjem. 

Johanne  Østrup. 

^Velsignelser : 

Søndag  den  14.  Juni  1942  blev  en  Datter  af  Str.  Rita  Henriette  Niel- 
sen, Aarhus,  velsignet  og  givet  Navnet  Eva  Marie  Richter  Nielsen.  Den 
hellige  Handling  blev  udført  af  Distriklspræsident  Thorvald  J.  Jensen. 
Eva  blev  født  i  Aarhus  den  3.  Juni  1942. 

dødsfald: 

HJØRRING :  Tirsdag  den  5.  Maj  afgik  en  af  Hjørring  Grens  ældste  Medlem- 
mer Søster  Karen  Marie  Jeppesen,  født  Svendsen,  ved  Døden.  Str.  Jeppesen, 
der  den  27.  September  vilde  være  fyldt  80  Aar,  gik  bort  fra  denne  jor- 
diske Tilværelse  med  et  stort  og  kraftigt  Vidnesbyrd  om  Evangeliets 
guddommelige  Sandhed.  Hun  blev  ved  Daab  indlemmet  i  Kirken  den 
31.  Marts  1914  og  var  en  god  og  trofast  Støtte  for  Kirkens  Sag.  I  mange 
Aar  havde  hun  Pensionat  for  de  Missionærer,  der  virkede  i  Hjørring 
Gren  og  var  som  en  Moder  for  dem.  Hun  omfattede  dem  med  en  Kær- 
lighed, som  var  det  hendes  egne  Børn.  Ved  Begravelsen,  der  foregik  fra 
Hjørring  Bys  Kapel,  talte  Ældste  Peter  Steenberg  Hansen  fra  Aalborg 
smukt  og  gribende  over  OSøster  Jeppesen.  En  Solo  sunget  af  Søster 
Bukke  fra  Aalborg  afsluttede  den  smukke  Handling.  Søster  Jeppesen 
hviler  nu  efter  et  stort  Arbejde  i  Herrens  Vingaard,  og  vi  ved,  at  hun 
vil  opstaa  til  Herlighed  cg  Glæde.  Ære  være  hendes  Minde!  V.H.A. 
KØBENHAVN:  En  af  Københavns  ældste  Medlemmer,  Ældste  Søren 
Christian  Petersen,  døde  den  25.  Maj  1942  i  den  høje  Alder  af  90  Aar. 
Broder  Petersen  var  en  af  Menighedens  Pionerer,  da  han  blev  Medlem 
af  Kirken  den  29.  Juni  .1889.  Da  hans  svigtende  Helbred  gjorde  det 
umuligt  de  sidste  Leveaar  at  komme  i  Kirken,  glædede  han  sig  over 
ethvert  Besøg,  han  fik  og  dermed  enhver  Anledning  til  at  bære  et  kraftigt 
Vidnesbyrd  om  Evangeliets  Storhed.  Begravelsen  fandt  Sted  fra  Kirke- 
bygningen, og  Ældste  Jens  P.  Hansen  og  Missionspræsident  Orson  B. 
West  talte  trøstende  og  opmuntrende  til  de  efterladte  og  udtrykte  et  Ære 
være  Søren  Petersens  Minde!  W.Ø.P. 

Uventet  for  Søskende  og  Venner  og  til  megen  Sorg  og  Bekymring 
for  de  paarørende  døde  Str.  Petrine  Skriver,  født  Eldrup,  pludseligt  den 
8,  Juni  1942.  Str.  Skriver  følte  sig  rask  og  ved  godt  Helbred  indtil 
nogle  faa  Timer,  førend  Døden  indhentede  hende;  men  efter  at  have 
været  i  Byen  blev  hun  pludselig  syg  og  paa  Vejen  til  Hospitalet  døde 
hun  af  Hjertelammelse.  Den,  der  skriver  disse  Linier,  besøgte  Str.  Skriver 
10  Dage  før  hendes  Død  og  var  glad  for  at  høre  hende  udtrykke  sin 
Glæde  over  at  komme  i  Kirken.  Naar  der  ved  forskellige  Lejligheder  har 
været  appelleret  til  Søskendes  Godgørenhed,  har  man  altid  fundet  For- 
staaelse  og  Støtte  hos  Str.  Skriver.  Vi  udtrykker  vor  Deltagelse  overfor 
Str.  Skrivers  Mand  og  Børn  ved  Tabet  af  en  trofast  og  kærlig  Hustru 
og  Moder. 

AALBORG  Fredag  den  15.  Maj  afholdt  Søndagsskolen  en  vellykket  Fest 
til  Fordel  for  Børnenes  Sommerudflugt.  Der  blev  udført  et  udmærket  og 
afvekslende  Program  bestaaende  af  Sang  og  Musik  og  Oplæsning  af  hu- 
moristiske Fortællinger.  Ligeledes  blev  der  paa  Scenen  opført  et  Skuespil 
„Det  høje  C",  som  vakte  vild  Jubel  og  Begejstring  blandt  Tilskuerne 
Efter  Servering  af  Vand  og  Lagkage,  var  der  Lejlighed  til  et  Par  Timers 
Dans,  Stormende  Jubel  vakte  det,  da  der  under  Festen  mødte  en  tilrej- 
sende Balletdanserinde  og  tilbød  at  give  en  Danseopvisning. 

Efter  Opvisningen  viste  det  sig,  at  „Danserinden"  var  den  udmærket 
maskerede  Verner  Christensen.  De  fleste  Herrer  blev  vistnok  lidt  lange 
i  Ansigtet.  „Hendes"  Partner  var  Børge  Klitgaard. 

Alt  i  alt  en  vellykket  Aften,  der  gav  et  pænt  Overskud  til  Søndags- 
skolens Kasse,  saa  den  traditionelle  Sommertur  er  reddet.  E.H.S. 
RANDERS  GREN  PAA  BESØG  I  AALBORG:  Den  30.  og  31.  Maj  gæ- 
stede 12  af  Randers  Grens  Medlemmer  Aalborg.  Lørdag  Aften  udførte 
Randersfolkene  et  udmærket  Program.  Første  Afdeling  var  den  alvorlige, 
hvor  vi  blev  præsenteret  et  Skuespil  skrevet  af  Brd.  M.  Paulsen.  Skue- 
spillet „Da  Samvittigheden  vaagnede",  gav  en  Skildring  af  en  Mand,  der 
forlader  Kirken  og  sit  Hjem  og  kommer  paa  Afveje,  men  senere  indser 
sine  Fejl  og  viser  sand  Anger.  Stykket  var  rigt  paa  Sang  og  Musik  og 
desuden  ogsaa  Ballet.  Det  blev  glimrende  udført  og  fik  megen  Bifald. 
Efter  en  Pause  fortsattes  der  med  det  mere  fornøjelige  Program  be- 
staaende af:  Sang,  Monologer.  Særlig  Lykke  gjorde  to  Børn,  der  dansede 
Foxtrot  og  Fynsk  Polka,  en  Pige,  der  sang  Solo  samt  en  Balletopvis- 
ning. Alt  i  alt  en  vellykket  Aften,  der  overværedes  af  103  Søskende  og 
Venner. 

Ungdomsforeningerne  var  overgivet  Mødet  Søndag  Aften,  hvor  de  3 
Brødre,  nemlig:  Marius  Paulsen,  Kr.  Johansen  og  Enevold  Nielsen  fra 
Randers,  talte.  Der  blev  talt  alvorligt  og  opfordrende  til  Medlemmerne 
om  at  yde  deres  Indsats  i  Kirken,  Kl.  10  Søndag  Aften  gik  Toget  atter 
mod  Randers,  og  der  var  gensidig  Glæde  og  Tilfredshed  ved  Resultatet 
af  dette  Besøg.  Det  er  vort  Haab,  at  dette  Samarbejde  maa  fortsætte  til 
fælles  Opbygning  i  en  Tid,  hvor  vi  trænger  til  Venskab  og  Sammenhold 
som  ingensinde  før.  Ti!  Stede  ved  Søndagsmødet  var  70.  „C". 

